text: Flugtbilist efterlyses efter påkørsel af kondiløber
  03 februar 2017 kl. 05.07
  En 45-årig kvindelig kondiløber blev torsdag aften kørt ned af en flugtbilist i Vejen.
  Kvinden var ude på en løbetur, da hun ved 19.30-tiden befandt sig i området omkring Boulevarden i Vejen, hvor hun blev påkørt.
  Bilisten flygtede fra stedet og efterlod kvinden med kvæstelser i hovedet. Hun er fredag morgen stadig indlagt på sygehus til behandling.
  Et vidne alarmerede straks alarmcentralen og oplyste, at flugtbilen var en mørk VW Golf 4 med en defekt udstødning.
  Episoden skete på et område mellem Skovvej og Boulevarden i Vejen, hvor mange mennesker passerer. 
  -  Motionsløberen har ikke selv været i stand til at give noget signalement - men vi har allerede fået flere henvendelser om bilen, siger vagtchef Ivan Gohr Jensen, Syd- og Sønderjyllands Politi, fredag morgen til TV SYD.
  2/2. Bilisten flygtede fra stedet i en mørk VW Golf 4 med defekt udstødning. Kvinden indbragt til sygehus. Set noget? ring 114. #politidk
  
  1/2. Vidner søges til FUH kl. 1930 ved Skovvejs udmunding i Boulevarden i Vejen. Kvindelig motionløber blev påkørt af en bilist. #politidk
  
  